Die voorsitter van die Afrika-Unie Kommissie, Moussa Faki Mahamat, sê die lede van die Pan Afrika Parlement wat môre stem vir nuwe leiers, moet 'n nuwe hoofstuk begin. Faki Mahamat het tydens die opening van die P.A.P by Midrand, noord van Johannesburg, gesê die gebeure wat die laaste sitting van die huis ontwrig het, is nie goed vir die beeld van die vasteland nie. Hy sê die nuwe leierskap word gekonfronteer met talle uitdagings in Afrika. Faki Mahamat sê die rotasie-beginsel moet deur al die komponente van Afrika Unie-instellings aanvaar word.
Eskom sê die kapasiteit om krag op te wek kan tot 'n groot mate herstel as stakende werkers terugkeer werk toe. Die kragverskaffer sukkel met opwekkingsvermoë sedert die onbeskermde staking by van sy aanlegte begin het. Eskom se waarnemende hoof van opwekking, Rhulani Mathebula, sê sodra die stakers terugkeer, kan eenhede wat buite werking is binne twee dae weer krag begin opwek. Hy sê dit sal tot gevolg hê dat 'n laer fase beurtkrag toegepas kan word.
Die hoofinspekteur van die Oos-Kaapse Drankraad, Zola Tyikhwe, het 'n saak oor die verkoop van alkohol aan minderjariges teen die eienaar van Enyobeni-taverne by 'n polisiestasie in Oos-Londen aanhangig gemaak. Dit volg op die dood van 21 tieners wat Sondag onder onverklaarbare omstandighede in die kuierplek dood is. Die voorval het 'n herrie veroorsaak en mense wil weet hoekom die minderjariges toegelaat is. Die taverne is intussen gesluit.
Iran en Argentinië het aansoek gedoen om lede van BRICS te word. BRICS bestaan uit Brasilië, Rusland, Indië, Sjina en Suid-Afrika. Iran het die tweede grootste gasreserwe in die wêreld. Dié land se ministerie van buitelandse sake sê as Iran deel van die BRICS-groep is, sal dit vir albei kante waarde toevoeg. Rusland het in reaksie op die aansoeke gesê dit is 'n bewys dat Westerse lande, onder leiding van Amerika, nie daarin kan slaag om Rusland te isoleer weens sy inval in Oekraïne nie. Meer as 40 persent van die wêreld se bevolking is deel van BRICS en verteenwoordig sowat 26 persent van die wêreldekonomie.